ओह्‌दे चली जाने मगरा में मरूसेव्का दे हालें ते पसारियें दे चक्कर लाइयै उत्थूं दे बसनीकें दे जीवन गी जेह्‌ड़े मेरे आस्तै नमें ते अनजान हे, दिक्खना-सुनना शुरू करी दिंदा हा। इस इमारता च रौह्‌ने आहलें दी गिनतरी खासी मती ही--इ’यां समझो जे ओह् मकोड़ियें दी रुड्ढ जन ही। उस च चबक्खै अजीब ते घम्मी दी मुश्क उडुरदी रौंह्‌दी ही ते नेहियां न्हेरियां खुज्झां हिय़ां जे भूतें दे डेरे सेही होंदे हे। बडलै थमां रातीं तगर इमारता च खासा रौला रैंह्‌दा। दर्जैनियें दी मशीनें दी लगातार खटर-खटर, आपरेटा च कम्म करने आह्‌लियें कुड़ियें दी सरगम, कोठे आह्‌ले संगीत दे विद्यार्थियें दे मंजे दे ऑलाप, इक नीम शदाई ऐक्टरै दा, जेह्‌दा शराबा ने नास पुट्‌टी सुट्‌टे दा हा, जोरें-जोरें कवता पाठ ते नशे च गोत वेश्याएं दा रौला सनोंदा। मेरे दमाकै च सभावक, पर जिसदा कोई परता नेईं होंदा, सुआल उठदा :